**NOTA INFORMATIVĂ**

la proiectul Hotărârii Guvernului

cu privire la examenele medicale profilactice obligatorii ale lucrătorilor

|  |
| --- |
| 1. **Denumirea autorului și după caz, a participanților la elaborarea proiectului** |
| Proiectul de hotărâre a Guvernului cu privire la examenele medicale profilactice obligatorii ale lucrătorilor  a fost elaborat de către Ministerul Sănătății.  În vederea elaborării proiectului a fost intituit grupul de lucru, în baza Dispoziției Ministerului Sănătății, nr. 85 din 02.12.2022, care a întrunit reprezentanți ai Agenției Naționale pentru Sănătate Publică, Universității de Stat de Medicină și Farmacie ”Nicolae Testemițanu” și Centrului Republican de Boli Profesionale. |
| **2. Condiţiile ce au impus elaborarea proiectului de act normativ şi finalitățile urmărite** |
| Dezvoltarea durabilă este direcția prioritară a țării pentru următorul deceniu, declarată de Strategia Națională de Dezvoltare „Sănătatea 2030”. Obiectivele 3, 5, 6, 7, și 10 enunțate în Strategie vizează direct sănătatea ocupațională, care are drept scop menținerea și fortificarea stării de sănătate și capacității înalte de muncă a lucrătorilor. Totodată, în conformitate cu Hotărârea de Guvern nr. 90/2023 cu privire la aprobarea Planului de acțiuni al Guvernului pentru anul 2023, acțiunea 15.40 (PAG, cap. V/Sănătate, alin.9), prevede revizuirea cadrului normativ privind organizarea examenelor medicale ale angajaților din economia națională.  Activitatea de muncă este o condiție naturală a vieții umane. Toate tipurile de muncă au un efect pozitiv asupra corpului uman, cu condiția ca munca să fie adecvată vârstei, organizată corespunzător, combinată în mod rezonabil cu odihnă și, bineînțeles, cu activitate fizică. În același timp, munca poate influența negativ starea de sănătate a lucrătorilor în cazurile când se desfășoară în condiții care nu corespund standardelor de igiena muncii (sănătate ocupațională), iar factorii de risc profesional pot cauza boli profesionale și boli legate de profesiune.  Examenele medicale profilactice obligatorii a lucrătorilor asigură prevenirea și depistarea bolilor profesionale și a bolilor legate de profesiune, menținerea stării de sănătate și a capacității de muncă a lucrătorilor, precum și monitorizarea stării lor de sănătate în raport cu factori de risc profesional.  Pe durata ultimilor 3 decenii, nivelul de înregistrare a cazurilor noi de boală profesională este diferit:   * 1990-1995 – în mediu 52,0 cazuri noi de boală profesională anual; * 1996-2015 –26,6 cazuri noi de boală profesională anual; * 2016-2022 – 1,3 cazuri noi de boală profesională anual – per total 9 cazuri.   În structura bolilor profesionale, înregistrate până în anul 2009, predomină boala de vibrație și afecțiunile aparatului locomotor cauzate de acțiunea vibrației (37,7%), urmată de bolile profesionale ale aparatului respirator (16,7%), provocate de aerosolii toxici.  Structura bolilor profesionale, înregistrate în perioada anilor 2010-2022 este prezentată de osteocondroză – 46,9%, tuberculoză – 10,9%; hepatitele virale şi toxice – 6,2%; encefalopatiile şi intoxicațiile cu pesticide - câte 4,7%; bronşitele şi astmul bronşic, neuritele cohleare, alergiile şi artrozele – câte 1,6% și alte boli – 20,3%.  Calitatea examenelor medicale rămâne nesatisfăcătoare. Pe parcursul anilor 2016-2022, cazuri de boală profesională în cadrul examenelor medicale profilactice obligatorii nu s-au depistat. De asemenea, practic nu se depistează stările premorbide (prepatologice) ale bolilor profesionale, precum și a bolilor legate de profesiune (în medie anual 3,5% versus minimum 35% conform datelor Observatorului European a Riscurilor Profesionale).  În același timp, mortalitatea generală a populației Republica Moldova este circa de 2 ori mai mare comparativ cu țările UE și de 1,6 ori cu țările regiunii Europene OMS, mortalitatea prin cardiopatie ischemică – respectiv de circa 5 și de 2 ori, prin accidente vasculare cerebrale – respectiv de 3,5 și 1,8 ori; prin hepatite cronice și ciroză hepatică – respectiv de 7,7 și 5,7 ori, prin tumori maligne – până în anul 2016 se plasa sub nivelul mediu UE și regiunea Europeană OMS, iar începând cu 2017 și până în prezent se înregistrează o depășire lentă a acestui indicator.  Mortalitatea în vârstă aptă de muncă a constituit 41,4-48,6% din nivelul mortalității generale, dintre care circa 75% din cauza bolilor netransmisibile majore. Principalele cauze de deces în vârstă aptă de muncă sunt bolile sistemului circulator (30%), traume și otrăviri (23,5%), tumori (22,9%), boli ale aparatului digestiv (17,3%) și a ale aparatului respirator (6,3%). Pe durata anilor 1989-2020 se constată ”întinerirea” deceselor din cauza bolilor sistemului circulator (grupa de vârstă de 25-29 ani) și a bolilor sistemului digestiv (grupa de vârstă 30-34 de ani). Entitățile nozologice cu cea mai mare pondere sunt boala ischemică a cordului, accidentele cerebro-vasculare, tumorile maligne, hepatitele cronice și cirozele hepatice.  Prezentul proiect de Hotărâre a Guvernului este elaborat în temeiul Legii nr. 10/2009 privind supravegherea de stat a sănătății publice, Legii 18/2021 pentru ratificarea Convenției Organizației Internaționale a Muncii nr. 161 privind serviciile de sănătate ocupațională. La elaborarea proiectului de Hotărâre a Guvernului a fost consultată legislația şi standardele în domeniu atât de la nivelul Republicii Moldova cât și a unor țări, precum România, Finlanda, Ungaria, Bulgaria etc. |
| **3. Descrierea gradului de compatibilitate pentru proiectele care au ca scop armonizarea legislației naționale cu legislația Uniunii Europene** |
| Nu se aplică |
| **4. Principalele prevederi ale proiectului şi evidenţierea elementelor noi** |
| Proiectul hotărârii de Guvern prevede aprobarea a două Regulamente sanitare după cum urmează, cu privire la supravegherea sănătăţii lucrătorilor (anexa nr.1) și cu privire la examenele medicale obligatorii a lucrătorilor în scopul prevenirii bolilor transmisibile (anexa nr.2).  Regulamentul sanitar cu privire la supravegherea sănătăţii lucrătorilor vine să soluționeze problemele și lacunele care au fost identificate în perioada următoare adoptării Hotărârii Guvernului nr.1025/2016, privind supravegherea sănătății persoanelor expuse acțiunii factorilor de risc, astfel încât să faciliteze aplicarea documentului de reglementare și identificarea persoanelor a căror sănătate necesită să fie supravegheată și specificarea corectă a factorului de risc profesional, să revizuiască periodicitatea examinării, lista factorilor de risc profesionali, spectrul investigațiilor clinice și paraclinice necesare de efectuat pentru a depista schimbările obiective în starea de sănătate a lucrătorilor examinați. Modificările și completările propuse în actul normativ nominalizat va contribui la o mai bună înțelegere a drepturilor și responsabilităților lucrătorului, angajatorului și prestatorilor de servicii ale sănătății ocupaționale, inclusiv instituției medicale publice sau private prestatoare a serviciilor medicale.  Proiectul reglementează clar aspectele organizatorice ce implică toți actorii, inclusiv prestatorii serviciilor de sănătate ocupațională, în domeniul supravegherii sănătății muncitorilor.  Respectiv, descrie scopul, obiectivele și procedura de efectuare a tuturor tipurilor de examene medicale profilactice, inclusiv procedura de contestare a concluziei cu referire la aptitudinea de muncă. Vine să facă claritate în toate aspectele ce țin de organizarea și efectuarea examenelor medicale profilactice a lucrătorilor, ceea ce justifică necesitatea schimbării situației curente și viitoare, pentru îmbunătățirea calității și eficacității lor.  Regulamentul sanitar privind supravegherea sănătății lucrătorilor prevede introducerea următoarelor elemente noi ce se referă la *prevenirea bolilor profesionale și legate de profesiune:*   * actualizarea documentației prin prisma cerințelor de protecție a datelor cu caracter personal a lucrătorului (Actul final). * actualizarea documentației ce se întocmește de către medicul din medicina muncii sau cu competențe în medicina muncii (actualizarea și structurarea compartimentelor Dosarului medical). * stabilirea formei de raportare în adresa ANSP de către medicul din medicina muncii sau cu competențe în medicina muncii a informației cu privire la rezultatele examenelor medicale obligatorii profilactice; * revizuirea și simplificarea listei factorilor de risc de expunere profesională, a periodicității examenelor medicale și contraindicațiilor (conform anexei nr. 1 a actului normativ prenotat); * actualizarea documentației pentru organizarea examenelor medicale ce vizează angajatorul; * anularea comisiilor medicale; * anularea examenului de adaptare.   Astfel, prin acțiunile menționate supra se propune eficientizarea timpului pentru angajare, evitarea costurilor suportate de angajator pentru examene de adaptare, simplificarea procesului de examene medicale, eliminarea barierilor excesive birocratice, îmbunătățirea calității serviciilor medicale, concentrarea doar la investigațiile strict necesare și argumentate vor spori cointeresarea angajatorilor de a supraveghea sănătatea muncitorilor.  Regulamentul sanitar cu privire la examenele medicale obligatorii a lucrătorilor în scopul prevenirii bolilor transmisibile prevede introducerea următoarelor elemente noi ce se referă la *prevenirea bolilor transmisibile:*   * volumul de investigații - redus și simplificat în limita raționalului; * reducerea numărului de categorii de lucrători pentru care examenele profilactice periodice sunt obligatorii - sau de la 15 la 7; * simplificate procedurile de organizare a examenelor medicale cu scop de a soluționa problema unui proces complex și de durată (au fost excluse orice testări la ANSP, s-a exclus obligativitatea de a trece examenul medical la Dispensarul Municipal Dermato-Venerologic).   Prin implementarea actualizărilor menționate, se urmărește să se obțină o serie de beneficii semnificative în ceea ce privește sănătatea și securitatea lucrătorilor expuși riscurilor profesionale. Aceste beneficii vor fi tangibile și măsurabile, contribuind la îmbunătățirea calității mediului de lucru și la protejarea sănătății lucrătorilor. Astfel, actualizările menționate vor stimula creșterea calității examenelor medicale profilactice a persoanelor expuse acțiunii factorilor de risc profesionali. |
| **5. Fundamentarea economico-financiară.** |
| Aprobarea și implementarea proiectului Regulamentului sanitar privind supravegherea sănătății lucrătorilor nu va presupune cheltuieli financiare suplimentare din bugetul de stat. Responsabilitatea pentru organizarea examenelor medicale a lucrătorilor sunt atribuite angajatorului. Costurile pentru organizarea examenelor medicale obligatorii sunt suportate de către angajator.  Examenele medicale obligatorii pentru unele categorii de lucrători din economia națională în scopul prevenirii bolilor transmisibile vor fi efectuate din contul Fondului Asigurării Obligatorii de Asistență Medicală.  Angajatorii vor asigura implementarea Regulamentelor sanitare în corespundere cu actele normative. |
| **6. Modul de încorporare a actului în cadrul normativ în vigoare** |
| Odată cu aprobarea prezentei Hotărâri a Guvernului urmează a fi abrogat Ordinului ministrului sănătății nr. 255/1996 cu privire la organizarea obligatorie a examenului medical al salariaților din înterprinderile alimentare, instituțiile medicale, comunale și cele pentru copii. |
| **7. Avizarea şi consultarea publică a proiectului.** |
| În scopul respectării prevederilor Legii nr. 239/2008 privind transparența în procesul decizional, anunțul privind inițierea procesului de elaborare a Proiectului Hotărârii Guvernului, a fost plasat pe pagina web oficială a Ministerului Sănătății, compartimentul „Transparență”, Proiecte supuse consultărilor publice” și pe portalul guvernamental ([www.particip.gov.md](http://www.particip.gov.md)) și poate fi accesat la linkul:  <https://particip.gov.md/ro/document/stages/anunt-privindinitierea-procesului-de-elaborare-a-proiectului-hotararii-guvernului-cu-privire-la-organizarea-sidesfasurarea-examenelor-medicale-profilactice-obligatorii-ale-angajatilor-si-persoanelor-care-practicamunca-individuala/11029>.  A fost organizată ședința consultărilor publice în cadrul Ministerului Sănătății, la data de 13 octombrie 2023, la ședință au participat reprezentanți din cadrul următoarelor instituții (ATIC, AmCham, Confederația Națională a Sindicatelor, Confederația Națională a Patronatelor, Asociația Investitorilor Străini, Tetis International, Orbico SRL, Moldcell, AgroFloris SRL, Ministerul Muncii și Protecției Sociale, Fabrica de Sticlă, S.A Apă-Canal, Federația Sindicală Sănătatea, Centru Republican de Boli Profesionale, Agenția Națională pentru Sănătate Publică, IMSP AMT Centru, ICS Premier-Energy S.A, Rogob SRL, ÎM Efes Vitanta). Propunerile înaintate în cadrul consultărilor asupra proiectului au fost luate în considerație, prin ajustarea actului normativ sus menționat.  Totodată, proiectul este plasat pentru consultări publice pe pagina web a Ministerului Sănătății, la compartimentul Transparența decizională și pe portalul particip.gov.md și poate fi accesat la următoarea adresă web:  <https://particip.gov.md/ro/document/stages/ministerul-sanatatii-prezinta-spre-consultari-publice-proiectul-hotararii-guvernului-cu-privire-la-organizarea-si-desfasurarea-examenelor-medicale-profilactice-obligatorii-ale-angajatilor-si-persoanelor-care-practica-munca-individualaconsultarile-vor-avea-loc-in-incinta-ministerului-sanatatii-sala-mare-et2-str-v-alecsandri-2-mun-chisinau/11266> |
| **8.** **Constatările expertizei anticorupție** |
| Informația privind rezultatele expertizei anticorupție va fi inclusă după recepționarea raportului de expertiză anticorupție în sinteza obiecțiilor și propunerilor/recomandărilor la proiectul de hotărâre. |
| **9.** **Consultările expertizei de compatibilitate**. |
| Nu se aplică. |
| **10.** **Constatările expertizei juridice** |
| În scopul respectării prevederilor art. 34 și 37 din Legea nr. 100/2017 cu privire la actele normative, proiectul de hotărâre urmează a fi supus expertizei juridice. |
| **11. Constatările altor expertize** |
| În conformitate cu prevederile pct. 11 subpct. 21 lit. a) şi b) din Metodologia de analiză a impactului în procesul de fundamentare a proiectelor de acte normative, aprobată prin Hotărârea Guvernului nr. 23/2019, Analiza Impactului de Reglementare, precum și proiectul Hotărârii Guvernului cu privire la examenele profilactice obligatorii ale lucrătorilor, au fost supuse expertizării în ședințele Grupului de lucru al Comisiei de stat pentru reglementarea activității de întreprinzător la 19.09.2023, (proces verbal nr. 35 din 19 septembrie 2023), la data de 31.10.2023.  În concluzia expertizelor efectuate se menționează despre susținerea proiectului cu condiția perfecționării documentelor în conformitate cu obiecțiile și recomandările expuse. Proiectul a fost ajustat conform propunerilor. |

**Secretar de stat Angela PARASCHIV**